หุ้น-เศรษฐกิจ กระเจิงบึ้มสีลม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

วันสุดท้ายของสัปดาห์ 23 เม.ย. 2553 ตลาดหุ้นไทยรูดลงแรงถึง 13 จุดตั้งแต่เปิดการซื้อขาย ตามแรงกระหน่ำขายของนักลงทุน หลังจากตกใจเหตุการณ์คืนวันที่ 22 เม.ย.ที่ผ่านมา ซึ่งเกิดระเบิดขึ้นหลายครั้งบนถนนสีลม จนมีผู้เสียชีวิตจำนวน 3 คน และผู้บาดเจ็บอีกจำนวนมาก ทำให้นักลงทุนต่างชาติที่ตื่นกังวลจากการบึ้มสีลม ขนหุ้นออกมาขายกว่า 2,325 ล้านบาท ถือว่ามากที่สุดนับตั้งแต่เกิดม็อบเสื้อแดงเมื่อวันที่ 12 มี.ค.ที่ผ่านมา 
ขณะที่ดัชนีปิดที่ 754.58 จุด ติดลบ 6.60 จุด ท่ามกลางมูลค่าการซื้อขายเบาบางเพียง 18,132 ล้านบาท แม้ว่ากลุ่มธนาคารพาณิชย์ได้ประกาศผลกำไรสุทธิงวดไตรมาสแรกปีนี้ออกมาดีตามคาดการณ์ และธนาคารหลายแห่ง เช่น ธนาคารไทยพาณิชย์ มีกำไรสุทธิดีเกินคาดก็ตาม 
สำหรับสถานการณ์การยึดทำเลทองสี่แยกราชประสงค์มานานจนส่งผลให้การจราจรในย่านนั้นเป็นอัมพาตและยังไม่มีทีท่าว่าจะยุติ บริษัทจดทะเบียน (บจ.) และโบรกเกอร์หนีม็อบ แห่ย้ายสำนักงานใหญ่ชั่วคราว ทั้งบริษัทหลักทรัพย์กรุงศรีอยุธยา ย้ายสำนักงานใหญ่ชั่วคราวจากอาคารดิ ออฟฟิศเศส แอท เซ็นทรัลเวิลด์ ไปยังสาขาเอ็มโพเรียม ทาวเวอร์ ชั้น 10 
ส่วน บล.ฟินันเซียไซรัส ได้ย้ายสำนักงานใหญ่จากตึกเซ็นทรัลเวิลด์ชั่วคราวไปตามสาขารอบนอก เพื่อความปลอดภัยของพนักงาน 
นายมนตรี ศรไพศาล ประธานเจ้าหน้าที่บริหาร บล.กิมเอ็ง (ประเทศไทย) กล่าวว่า บริษัทไม่ถึงขนาดย้ายสำนักงานใหญ่ชั่วคราว แต่จะหาพื้นที่ที่พนักงานส่วนใหญ่เดินทางสะดวกหรือมีความคุ้นเคย โดยไม่ไกลเกินไป ซึ่งยอมรับว่าการทำงานช่วงนี้ขลุกขลักบ้าง 
ด้าน บลจ.อยุธยา ย้ายที่ทำการชั่วคราวในวันที่ 2223 เม.ย.นี้ ไปอยู่ที่อาคารธาราปาร์ค ถนนแจ้งวัฒนะ ซึ่งมีระบบสำรองในการซื้อขายและข้อมูลเช่นเดียวกับอาคารสำนักงานเพลินจิต
ผลกระทบจากระเบิดและการเมืองที่ยังไร้ทางออก ยังส่งผลให้ บล.พัฒนสิน ซึ่งมีกลุ่มโนมูระจากญี่ปุ่นเป็นผู้ถือหุ้นใหญ่ ได้ออกบทวิเคราะห์ปรับลดประมาณการอัตราการเติบโตของเศรษฐกิจไทยในปี 2553 ลง 0.52.3% จากเดิมคาดการณ์ไว้ว่าจะขยายตัว 3.8%
ทั้งนี้ ภายใต้สมมติฐานทางการเมืองที่แตกต่างกัน ทาง บล.พัฒนสิน ประมาณการว่าเศรษฐกิจในปีนี้จะขยายตัว 3.31.5% (ซึ่งมีความเป็นไปได้ที่จะเกิดประมาณ 60% และ 15% ตามลำดับ) แต่ยังคงคาดการณ์การเติบโตในปี 2554 ที่ 5%
ด้านนายไพบูลย์ นลินทรางกูร ประธานเจ้าหน้าที่บริหาร บล.ทิสโก้ กล่าวว่า ปัญหาทางการเมืองไม่ได้ส่งผลกระทบต่อการขยายตัวเศรษฐกิจในไตรมาส 2 นี้มากนัก เพราะภาคการส่งออกยังเติบโตต่อเนื่อง แต่สิ่งที่กังวลคือเงินลงทุนโดยตรงระยะยาวของนักลงทุนต่างชาติ (เอฟดีไอ) มีแนวโน้มลดลงมาโดยตลอดตั้งแต่ปี 2549
อย่างไรก็ตาม นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ประเทศไทย) กล่าวว่า ปัญหาการเมืองของไทยมองว่าเป็นปัจจัยที่กระทบตลาดหุ้นชั่วคราว จึงเชื่อว่าดัชนีไม่น่าจะต่ำกว่า 700 จุด และยังคงเป้าหมายดัชนีปลายปีที่ 850 จุดเช่นเดิม ดังนั้นหากราคาหุ้นปรับตัวลงมองว่าเป็นโอกาสทยอยสะสมหุ้น 
สำหรับกองทุนหุ้นของบริษัทได้ทยอยซื้อหุ้นตลอดเวลาเมื่อเห็นว่าราคาหุ้นลงเกินพื้นฐานมากๆ โดยจะแบ่งเงินลงทุน 1015% ของพอร์ต รอจังหวะซื้อหุ้นเพื่อลงทุนระยะสั้น เนื่องจากตลาดหุ้นแกว่งตัวมาก จึงเป็นโอกาสหากำไร
นอกจากนี้ ประเมินว่าแรงซื้อจากนักลงทุนต่างชาติน่าจะยังมีอยู่ โดยเฉพาะตลาดหุ้นเอเชียและตลาดหุ้นเกิดใหม่ หากประเด็นการเมืองมีทิศทางที่ดีขึ้น การชุมนุมจบลงด้วยดี หุ้นก็พร้อมที่จะปรับตัวขึ้น เนื่องจากสัดส่วนราคาต่อกำไร (พี/อี) หุ้นไทยยังถูกกว่าภูมิภาค เพียงแต่การเมืองทำให้ความน่าสนใจหุ้นลดลงไปบ้าง 
คลังล้มพรบ.กู้เงิน 4 แสนล้าน
นายกรณ์ จาติกวณิช รมว.คลัง เปิดเผยว่า จากการหารือร่วมกับนายอภิสิทธิ์ เวชชาชีวะ นายกรัฐมนตรี สำนักงานคณะกรรมการพัฒนาการเศรษฐกิจและสังคมแห่งชาติ (สศช.) และสำนักงบประมาณ ได้ทบทวนงบประมาณรายจ่ายประจำปี 2554 ก่อนจะเสนอต่อที่ประชุม ครม. ในวันที่ 27 เม.ย.นี้ เพื่อหาข้อสรุป และในขณะนี้มีความชัดเจนแล้วว่า พ.ร.บ.เงินกู้ 4 แสนล้านบาท ที่ได้เคยขอไว้ คงไม่มีความจำเป็นต้องนำมาใช้กระตุ้นเศรษฐกิจแล้ว และจะเสนอต่อ 2 สภาเพื่อยุติ พ.ร.บ.ดังกล่าว ส่วนงบประมาณกลางปีคงไม่สามารถพิจารณาได้ทัน
สำหรับงบไทยเข้มแข็งที่ต้องใช้จากเงิน พ.ร.บ. 4 แสนล้านบาท จะจัดมาจากเงินงบประมาณที่เก็บได้เกินกว่าเป้าจำนวนมาก คาดว่าเงินงบประมาณปี 25542556 ซึ่งจะมีการพิจารณาว่าจะนำไปใช้ในโครงการอะไรได้บ้าง
ทั้งนี้ เงินรายได้ส่วนเกินปีงบประมาณ 2553 และนำตั้งมาใช้เป็นงบประมาณกลางปีไม่ทัน ก็มีแนวคิดจะนำเงินดังกล่าวไปใช้หนี้สาธารณะของประเทศให้ลดลง
นอกจากนี้ กระทรวงการคลังยังมีข่าวร้าย คือ นายพงษ์ภาณุ เศวตรุนทร์ อธิบดีกรมบัญชีกลาง รายงานปัญหายึดทรัพย์ พ.ต.ท.ทักษิณ ชินวัตร อดีตนายกรัฐมนตรี จำนวน 4.6 หมื่นล้านบาท ตามคำพิพากษาของศาลฎีกาแผนกคดีอาญาของผู้ดำรงตำแหน่งทางการเมือง ให้นายกรณ์รับทราบว่า ยังไม่ได้รับความร่วมมือจากธนาคารรายใหญ่บางแห่งโอนเงินที่ถูกยึดเข้ามาที่บัญชีเงินคงคลังที่ 1 ที่กระทรวงการคลังเปิดไว้ที่ธนาคารแห่งประเทศไทย (ธปท.) ทำให้ปัจจุบันยอดเงินยึดทรัพย์ที่ถูกโอนเข้าบัญชีเงินคงคลังที่ 1 มีอยู่จำนวนไม่กี่พันล้านบาทเท่านั้น
ทั้งนี้ ธนาคารไทยพาณิชย์ซึ่งเป็นเจ้าของทรัพย์รายใหญ่ที่สุด 34 หมื่นล้านบาท ยังปฏิเสธที่จะโอนเงินที่ถูกยึดดังกล่าวให้กับกระทรวงการคลัง เพราะฝ่ายกฎหมายของธนาคารยังเป็นห่วงเรื่องขั้นตอนการอุทธรณ์ และการขอบรรเทาการบังคับคดีของผู้ถูกยึดทรัพย์ ที่ขณะนี้กระบวนการยังถือว่าไม่สิ้นสุด หากดำเนินการไปอาจจะถูกฟ้องร้องทีหลังได้
เมื่อวันที่ 5 เม.ย. กระทรวงการคลังได้ส่งหนังสือถึง 6 ธนาคารพาณิชย์ ให้ดำเนินการโอนเงินจากการยึดทรัพย์ พ.ต.ท.ทักษิณ จำนวน 4.6 หมื่นล้านบาท ให้กับกระทรวงการคลัง ตามคำพิพากษาของศาลฎีกาแผนกคดีอาญาของผู้ดำรงตำแหน่งทางการเมือง ซึ่งการส่งหนังสือไปครั้งนี้เบื้องต้นกระทรวงการคลังประเมินว่าภายในวันที่ 79 เม.ย. 2553 ธนาคารพาณิชย์น่าจะโอนเงินในบัญชีต่างๆ พร้อมดอกผลตามคำสั่งของศาลให้กับกระทรวงการคลังได้ หรืออย่างช้าก็ก่อนสงกรานต์ที่ผ่านมา
สุดสัปดาห์ที่ผ่านมามีข่าวดีสำหรับคนกู้เงินซื้อบ้าน เมื่อนายไพฑูรย์ แก้วทอง รมว.แรงงาน เปิดเผยภายหลังเป็นประธานพิธีลงนามบันทึกข้อตกลงระหว่างสำนักงานประกันสังคม (สปส.) กับ 9 ธนาคาร ว่า ได้จัดทำโครงการสวัสดิการบ้าน สปส. วงเงิน 1 หมื่นล้านบาท โดยให้ธนาคารปล่อยกู้ให้ผู้ประกันตนซื้อที่อยู่อาศัย เพื่อซ่อมแซมบ้าน หรือรีไฟแนนซ์เงินกู้ คิดดอกเบี้ย 2.5% ต่อปี คงที่ 5 ปี กำหนดวงเงินกู้ได้ไม่เกิน 1.5 ล้านบาทต่อคน ซึ่งคาดว่าจะมีผู้ได้สิทธิ 1.2 หมื่นคน
ด้านนายยุทธชัย เตยะราชกุล ผู้ช่วยกรรมการผู้จัดการใหญ่ กลุ่มบุคคลธนกิจ ธนาคารยูโอบี (ประเทศไทย) กล่าวว่า ธนาคารตั้งเป้าหมายมีลูกค้ามาขอกู้ 1,000 คน โดยจะพิจารณายกเว้นค่าจัดการสินเชื่อและค่าประเมินให้ลูกค้าเป็นคนคนไป 
ขณะที่นางภาสพรรณ สุวรรณจินดา ผู้ช่วยผู้จัดการใหญ่ ธนาคารไทยพาณิชย์ กล่าวว่า มีลูกค้ามาลงชื่อไว้แล้วกว่า 600 คน เชื่อว่าวงเงิน 3,000 ล้านบาท จะเต็มในเวลา 23 เดือน สำหรับลูกค้าที่รีไฟแนนซ์ก่อน 3 ปี ธนาคารคิดค่าธรรมเนียม 3%